**Nεοελληνική Γλώσσα και Λογοτεχνία Γ΄ Λυκείου**

Κείμενο1.

Το μεγαλύτερο επίτευγμα της ανθρωπότητας είναι η παρακμή του πολέμου. Αυτό είναι που τώρα διακυβεύεται. Στον πυρήνα της κρίσης στηνΟυκρανία βρίσκεται ένα θεμελιώδες ερώτημα για τη φύση της ιστορίας και τη φύση της ανθρωπότητας: είναι εφικτή η αλλαγή; Μπορούν οι άνθρωποι να αλλάξουν τον τρόπο που συμπεριφέρονται ή η ιστορία επαναλαμβάνεται ατέρμονα με τους ανθρώπους να είναι για πάντα καταδικασμένοι να επαναλάβουν παλιές τραγωδίες χωρίς να αλλάζουν τίποτα εκτός από το σκηνικό στο οποίο διαδραματίζονται;

Μια σχολή σκέψης αρνείται σθεναρά την πιθανότητα αλλαγής**.**Προβάλλει το επιχείρημα ότι ο κόσμος είναι μια ζούγκλα όπου οι ισχυροί κάνουν λεία τους αδύναμους και πως το μόνο πράγμα που αποτρέπει μια χώρα από το να κατασπαράσσει μια άλλη είναι η στρατιωτική ισχύς. Έτσι ήταν πάντοτε και έτσι θα παραμείνει. Όσοι δεν πιστεύουν στον νόμο της ζούγκλας όχι απλώς αυταπατώνται αλλά θέτουν την ίδια τους την ύπαρξη σε κίνδυνο. Δεν θα επιβιώσουν για πολύ.

Μια άλλη σχολή σκέψης υποστηρίζει ότι ο αποκαλούμενος νόμος της ζούγκλας δεν είναι διόλου ένας φυσικός νόμος. Τον επινόησαν οι άνθρωποι και οι άνθρωποι μπορούν να τον αλλάξουν. Σε αντίθεση με δημοφιλείς παρανοήσεις, τα πρώτα σαφή στοιχεία για έναν οργανωμένο πόλεμο εμφανίζονται σε αρχαιολογικά ευρήματα μόλις πριν από 13.000 χρόνια.

Ακόμη και μετά από αυτή την χρονολογία, υπήρξαν πολλές περίοδοι χωρίς κανένα αρχαιολογικό εύρημα που να σχετίζεται με πόλεμο. Σε αντίθεση με τη βαρύτητα, ο πόλεμος δεν είναι μια θεμελιώδης δύναμη της φύσης**.** Η έντασή του και η ύπαρξή του εξαρτώνται από υποκείμενους τεχνολογικούς, οικονομικούς και πολιτιστικούς παράγοντες. Αν αυτοί οι παράγοντες μεταβληθούν, το ίδιο συμβαίνει και με τον πόλεμο.

Αποδείξεις αυτής της αλλαγής είναι γύρω μας. Κατά τη διάρκεια των τελευταίων γενεών, τα πυρηνικά όπλα μετέτρεψαν τον πόλεμο μεταξύ των υπερδυνάμεων σε μια τρελή πράξη συλλογικής αυτοκτονίας, ασκώντας πίεση στα περισσότερα ισχυρά κράτη της Γης να βρουν λιγότερο βίαιους τρόπους για να επιλύουν τις συγκρούσεις.

Ενώ μεγάλοι πόλεμοι ισχύος, όπως ο δεύτερος Καρχηδονιακός πόλεμος ή ο Β’ Παγκόσμιος Πόλεμος, χαρακτήρισαν σε μεγάλο βαθμό την ιστορία, τις τελευταίες επτά δεκαετίες δεν υπήρξε ένας άμεσος πόλεμος μεταξύ υπερδυνάμεων.

Κατά την ίδια περίοδο, η παγκόσμια οικονομία μετατράπηκε από μία οικονομία βασισμένη στα υλικά σε μια οικονομία που βασίζεται στη γνώμη. Εκεί που κάποτε οι κύριες πλουτοπαραγωγικές πηγές προέρχονταν από υλικά στοιχεία όπως τα ορυχεία χρυσού, τα σιτοχώραφα και οι πετρελαιοπηγές, σήμερα η κύρια πηγή πλούτου είναι η γνώση. Κι ενώ μπορεί κανείς να καταλάβει τα κοιτάσματα πετρελαίου με τη βία, η γνώση δεν μπορεί να αποκτηθεί με αυτόν τον τρόπο.

Η παρακμή του πολέμου δεν προέκυψε από ένα θεϊκό θαύμα ή από μια αλλαγή στους νόμους της φύσης. Προέκυψε από τις καλύτερες επιλογές των ανθρώπων. Είναι αναμφισβήτητα το μεγαλύτερο πολιτικό και ηθικό επίτευγμα του σύγχρονου πολιτισμού. Δυστυχώς, το γεγονός ότι πηγάζει από ανθρώπινη επιλογή σημαίνει και ότι είναι αναστρέψιμο.

Η τεχνολογία, η οικονομία και ο πολιτισμός συνεχίζουν να αλλάζουν. Η άνοδος των όπλων στον κυβερνοχώρο, οι οικονομίες που βασίζονται στην τεχνητή νοημοσύνη και οι νέες μιλιταριστικές κουλτούρες θα μπορούσαν να οδηγήσουν σε μια νέα εποχή πολέμου, χειρότερη από οτιδήποτε έχουμε δει στο παρελθόν. Για να απολαύσουμε την ειρήνη, χρειαζόμαστε σχεδόν όλοι να κάνουν καλές επιλογές. Αντίθετα, μια κακή επιλογή μόνο από τη μία πλευρά μπορεί να οδηγήσει σε πόλεμο.

Διασκευασμένο άρθρο του Γιουβάλ Νώε Χαράρι στον Economist

KEIMENO 2

Το επιβεβλημένο «ανήκομεν»

Χρήστος Γιανναράς

10.04.2022

Για τη σοφία των αρχαίων Ελλήνων, η έρις (έριδα, φιλονικία, διένεξη,

διαφωνία, ρήξη, διάσταση, διχοστασία) δεν είναι σύμπτωμα

συμπεριφοράς. Eίναι οντότητα: θεά, αδελφή του Αρη, θεού του

πολέμου. Και ο πόλεμος, «πάντων μεν πατήρ εστι, πάντων δε βασιλεύς.

Και τους μεν θεούς έδειξε (τους ανέδειξε – κατέδειξε θεούς), τους δε

ανθρώπους, τους μεν δούλους εποίησε, τους δε ελευθέρους» – o

πόλεμος αναδείχνει τη διαφορά δούλων και ελεύθερων ανθρώπων.

Σε αντίθεση με τις παραπάνω ρήσεις, συμπερασματικές της εμπειρίας – σοφίας των Ελλήνων, οι άνθρωποι όλων των εποχών μοιάζουμε μάλλον αγκιστρωμένοι στη βεβαιότητα ότι ο πόλεμος είναι «μέγα κακό και πρώτο» (για να παραλλάξω τον Σολωμό). Απειλεί ο πόλεμος τη βιολογική μας επιβίωση, μπολιάζει την ύπαρξή μας με τον τρόμο του πιθανότατου θανάτου, τον πανικό της ενδεχόμενης στέρησης στέγης και τροφής, αγαπητικής συνύπαρξης και φιλίας. Τίποτα δεν έχει σίγουρη προοπτική με τον πόλεμο, τίποτα δεν είναι σταθερό και ασφαλές, ούτε η αρτιμέλεια, η υγεία, ο ήρεμος βίος, ούτε η επαγγελματική επιτυχία, οι κοινωνικές διακρίσεις («ο έπαινος του δήμου και των σοφιστών, τα δύσκολα και τ’ ανεκτίμητα εύγε, η αγορά, το θέατρο, οι στέφανοι»). Ολα τα απειλεί ο πόλεμος, τα καθιστά επισφαλή και αβέβαια.

Χωρίς εξαίρεση, κάθε πόλεμος σαρκώνει ένα αναπάντητο «γιατί». Πηγή – αιτία και μέτρο της απορίας είναι η οδύνη και ο τρόμος, που συνοδεύει κάθε απειλή πολέμου. Και είναι τρόμος ή απειλή, κυρίως ή μόνο όταν προϋπάρχει εμπειρία πολέμου – εμπειρία από την «πρώτη γραμμή» και τα χαρακώματα ή από το μακελειό με τους βομβαρδισμούς στα μετόπισθεν. Το «γιατί» αίρεται μόνο στους πολέμους για λύτρωση από τη σκλαβιά.

Αυτοί οι πόλεμοι, οι απελευθερωτικοί, μοιάζει να λιγοστεύουν, συνεχώς, στον ιστορικό ορίζοντα. Οχι γιατί μειώνονται οι περιπτώσεις υποδούλωσης λαών σε ισχυρότερους, πλουσιότερους, επομένως και πληρέστερα εξοπλισμένους λαούς. Αλλά επειδή η υποδούλωση κατορθώνεται αναίμακτα, γίνονται σκλάβοι οι πολίτες μιας χώρας οικονομικά ανίσχυρης, υποτασσόμενοι αυτονόητα σε απρόσωπους δανειστές. Σε κράτη με κακή διαχείριση της οικονομίας τους η υποδούλωση συντελείται με άψογους τρόπους: οι δανειστές εμφανίζονται σαν προστάτες και σωτήρες. Μιαν ωραία πρωία οι πολίτες ξυπνάνε συνειδητοποιώντας ότι τη ζωή τους τη διαφεντεύουν κάποιοι αδίστακτοι και ανάλγητοι δανειστές:

Για να πάνε από το ένα χωριό στο άλλο ή στην κωμόπολη, θα πληρώσουν χαράτσι (διόδια), επειδή τον δρόμο τον έφτιαξαν ξενόφερτοι αετονύχηδες, που τώρα τον νοικιάζουν στους αυτόχθονες. Για να έχουν στο πατρογονικό σπίτι τους, οι αυτόχθονες, νερό τρεχούμενο και ηλεκτρικό ρεύμα, πρέπει να πληρώνουν επιβήτορα αλλοδαπό, ιδιοκτήτη των εγκαταστάσεων εξηλεκτρισμού και ύδρευσης του χωριού ή της πόλης τους. Το φαγητό που τρώνε, το νερό που πίνουν, η τηλεόραση που τους πληροφορεί και τους διασκεδάζει, οι συγκοινωνίες που τους εξυπηρετούν, οι Τράπεζες που κόπτονται να τους δανείσουν, όλα τα χρειώδη για τη στέγαση και διατροφή και ψυχαγωγία τους, όλα τα αγοράζουν.

Ξέρουν ακόμα ότι και για την άμυνά τους, την αντίστασή τους στον πρωτογονισμό και στην απληστία γειτόνων λαών, είναι υποχρεωμένοι να πληρώνουν άλλους, πρόσθετους φόρους. Δήθεν για τον εξοπλισμό και την άμυνα της δικής τους πατρίδας των μόλις μονοψήφιων εκατομμυρίων, απέναντι σε γείτονες με δεκαπλάσιο πληθυσμό και ετσιθελικά επίβουλους έναντι των Ελλήνων.[…]

Μέσα σε πενήντα χρόνια, η ρήση – θριαμβικό λάβαρο «ανήκομεν εις την Δύσιν» αποδείχθηκε τραγωδική συμφορά: Η ελληνική, από τα πανάρχαια χρόνια, Κύπρος είναι σήμερα τριχοτομημένη: Αγγλικές βάσεις, τουρκικό κρατίδιο και ελληνόφωνο μικρό υπόλοιπο, αποδεδειγμένα ανίκανο για αυθυπεράσπιση. Τα Σκόπια έγιναν, επισήμως, «Μακεδονία». Η Βόρεια Ηπειρος, αυτονοήτως «Αλβανία». Σούδα, Λήμνος, Αλεξανδρούπολη, Λάρισα, Στεφανοβίκειο Βόλου – όλα επίσημη αμερικανική επικράτεια. Βραχονησίδες και ξερονήσια του Αιγαίου, ουδέτερα διαθέσιμα για μελλοντικές απαιτήσεις της «ειρηνόφιλης», αλλά ακόρεστης οθωμανικής λαιμαργίας.

Να είσαι Ελληνας σημαίνει να συμβιβάζεις την κομπορρημοσύνη με την υποτέλεια, τη φιλοπατρία στα λόγια, με τις δεσμεύσεις ενός επιβεβλημένου «ανήκομεν».

Xρήστος Γιανναράς

10.04.2022 (Διασκευασμένο άρθρο)

Κείμενο 3

(Πωλ Ελυάρ) Από τα εφτά ποιήματα της αγάπης στον πόλεμο

Στ' όνομα του τέλειου ψηλού μετώπου

Στ' όνομα των ματιών που κοιτάζω

Και του στόματος που φιλώ

Για σήμερα και για πάντα.

Στ' όνομα της θαμμένης ελπίδας

Στ' όνομα των δακρύων μέσα στη νύχτα

Στ' όνομα των φυτών που φέρνουν γέλιο

Στ' όνομα του γέλιου που φέρνει φόβο.

Στ' όνομα του γέλιου κάτω στο δρόμο

Της γλύκας που δένει τα χέρια μας

Στ' όνομα της οπώρας σαν σκεπάζει το λουλούδι

Σε μια όμορφη γη και καρπερή.

Στ' όνομα των ανθρώπων που σαπίζουνε στη φυλακή

Στ' όνομα των εξορισμένων γυναικών.

Στ' όνομα όλων των συντρόφων μας

Που μαρτύρησαν και σφαγιάστηκαν

Για να μη δεχτούν τον ίσκιο.

Πρέπει να στραγγίξουμε την ορμή

Και να σηκώσουμε το ξίφος

Για να φυλάξουμε την ιερή εικόνα

Των αθώων που κυνηγήθηκαν παντού

Και που παντού θα θριαμβεύσουν.

μτφρ: Γ. Καραβασιλης

**ΘΕΜΑΤΑ**

**ΘΕΜΑ Α**

Να παρουσιάσετε σε ένα συνοπτικό κείμενο 60 – 70 λέξεων τις 2 σχολές σκέψης για την αλλαγή στον τρόπο συμπεριφοράς του ανθρώπου**. (Κείμενο 1)**

**(Μονάδες 15)**

**ΘΕΜΑ Β**

**Β1.** Να επαληθεύσετε ή να διαψεύσετε, με βάση τα Κείμενα 1 και 2, τις παρακάτω προτάσεις, γράφοντας στο τετράδιό σας δίπλα στο γράμμα που αντιστοιχεί σε κάθε πρόταση τη λέξη Σωστό ή Λάθος.

α. O πόλεμος γεφυρώνει τη διαφορά δούλων και ελεύθερων ανθρώπων

β. Σε συνθήκες πολέμου επικρατεί κλίμα αστάθειας και αβεβαιότητας

γ. Ένας λυτρωτικός πόλεμος αίρει το αναπάντητο «γιατί»

δ. Οι απελευθερωτικοί πόλεμοι αποκτούν νέα μορφή και πολλαπλασιάζονται

ε. Και στα δύο κείμενα ως βασική αιτία πολέμου τονίζεται η απληστία του ισχυρότερου

**(Μονάδες 10)**

**Β2.α.**«Στον πυρήνα της κρίσης στηνΟυκρανία… εκτός από το σκηνικό στο οποίο διαδραματίζονται»; Στη συγκεκριμένη παράγραφο παρατηρείται χρήση ερωτημάτων. Να εξηγήσετε τη λειτουργία τους. **(Μονάδες 8)**

**β.** Στην τελευταία παράγραφο του κειμένου 1 ο αρθρογράφος προτείνει λύσεις επίτευξης της ειρήνης. Με ποιους τρόπους το πετυχαίνει; **(Μονάδες 7)**

**(Μονάδες 15)**

**Β3.**

**α.** Πώς επιτυγχάνεται η συνοχή της τρίτης παραγράφου του κειμένου1; (5 μ.)

**β.** Ποια είναι η πρόθεση του συγγραφέα του κειμένου 2 στις παραγράφους (Μια σχολή σκέψης αρνείται… το ίδιο συμβαίνει και με τον πόλεμο). Να εντοπίσετε δύο εκφραστικές επιλογές που συμβάλλουν στην προώθηση αυτής της πρόθεσης (5 μ.)

**γ.** Να εξηγήσετε την λειτουργία των παρακάτω εκφραστικών επιλογών του κειμένου 2.

- **Χρήση παρένθεσης**: (έριδα, φιλονικία, διένεξη, διαφωνία, ρήξη, διάσταση, διχοστασία)

- **Χρήση ασύνδετου σχήματος**: «Τίποτα δεν έχει σίγουρη προοπτική με τον πόλεμο, τίποτα δεν είναι σταθερό και ασφαλές, ούτε η αρτιμέλεια, η υγεία, ο ήρεμος βίος, ούτε η επαγγελματική επιτυχία, οι κοινωνικές διακρίσεις («ο έπαινος του δήμου και των σοφιστών, τα δύσκολα και τ’ ανεκτίμητα εύγε, η αγορά, το θέατρο, οι στέφανοι»)

- **Χρήση εισαγωγικών**: ουδέτερα διαθέσιμα για μελλοντικές απαιτήσεις της «ειρηνόφιλης», αλλά ακόρεστης οθωμανικής λαιμαργίας. (5 μ.)

**(Μονάδες 15)**

**ΘΕΜΑ Γ**

Ποιο είναι, κατά τη γνώμη σας, το νόημα που αναδεικνύεται κατά την ανάγνωση του ποιήματος (κείμενο 3); Για την απάντησή σας να αξιοποιήσετε 3 κειμενικούς δείκτες. Ποιες σκέψεις σας γεννά το θέμα αυτό για την στάση που οφείλουν να τηρούν οι άνθρωποι στη ζωή τους; (150 – 200 λέξεις)

**(15 μονάδες)**

**ΘΕΜΑ Δ**

Με αφορμή το κίνημα **Me too\*** οργανώνεται στο πνευματικό κέντρο του Δήμου σας μια εκδήλωση για την ευαισθητοποίηση των πολιτών σχετικά με περιστατικά παρενόχλησης ή κακοποίησης. Ως εκπρόσωπος της μαθητικής κοινότητας καλείστε με ομιλία σας να προτείνετε τρόπους με τους οποίους η εκπαίδευση μπορεί να συμβάλλει στην προστασία των ανθρώπων απέναντι σε οποιαδήποτε μορφή καταπίεσης και βίαιης συμπεριφοράς. (350 λέξεις)

**(Μονάδες 30)**

\*ανεξάρτητο κοινωνικό κίνημα ενάντια στη σεξουαλική κακοποίηση και παρενόχληση, αλλά και στην κακοποίηση, βία ή/και παρενόχληση οποιασδήποτε μορφής (λεκτικής, ψυχολογικής-ψυχικής, σωματικής, εκφοβισμού εργασιακού ή μη) σε ανήλικους και ενήλικες, που δρα κυρίως μέσω της προτροπής δημοσιοποίησης των περιστατικών στα κοινωνικά δίκτυα.

**Επιμέλεια: Λάζαρος Ι. Κόλλιας**

**Προτεινόμενες απαντήσεις**

**ΘΕΜΑ Α**

Από τη μια παρουσιάζεται η άποψη ότι στην κοινωνία επικρατεί το δίκαιο της πυγμής. Είναι ανέφικτη οποιαδήποτε αλλαγή, καθώς ο πιο δυνατός επιχειρεί με στρατιωτικά μέσα να επιβάλει τις επεκτατικές του βλέψεις και να καταστρέψει όποιον προσπαθήσει να αντισταθεί. Από την άλλη υποστηρίζεται ότι δεν είναι στη φύση του ανθρώπου ο πόλεμος. Αποτελεί επινόησή του αφού τα αρχαιολογικά ευρήματα για οργανωμένο πόλεμο εκλείπουν πολλά χρόνια. Οπότε, η μεταβολή ποικίλων παραγόντων μπορεί να αναχαιτίσει την καταστροφική λειτουργία του.

**Β1** α Λάθος, β Λάθος, γ Σωστό, δ Λάθος, ε Λάθος

**Β2α:** Mε τη χρήση των ερωτήσεων στην 1η παράγραφο ο αρθρογράφος εισάγει τον αναγνώστη στο θέμα που πρόκειται να αναλύσει (είναι εφικτή η αλλαγή;). Επιδιώκει να προβληματίσει, να ευαισθητοποιήσει, και να ωθήσει τον αναγνώστη να προσεγγίσει μια διαφορετική σκοπιά του θέματος. Παράλληλα, προσδίδει στο ύφος του κειμένου, αμεσότητα, οικειότητα και παραστατικότητα. Tέλος, τα ερωτήματα συμβάλλουν στην ομαλή μετάβαση στην επόμενη παράγραφο, καθώς επιτυγχάνεται συνοχή του λόγου.

**β:** Ο αρθρογράφος επιχειρηματολογώντας πιστεύει ότι είναι δυνατόν να επικρατήσει ειρήνη εφόσον η παρακμή του πολέμου αποτελεί την καλύτερη επιλογή του ανθρώπου «Η παρακμή του πολέμου… από τις καλύτερες επιλογές των ανθρώπων». Επίσης, χρησιμοποιεί α΄ πληθυντικό πρόσωπο εκφράζοντας την καθολικότητα του θέματος αλλά και την συλλογική ευθύνη πάνω σε ένα θέμα που μας αφορά όλους «Για να απολαύσουμε την ειρήνη, χρειαζόμαστε σχεδόν όλοι να κάνουν καλές επιλογές».

**Β3α:** Aρχικά, ο αρθρογράφος χρησιμοποιεί ένα ιστορικό παράδειγμα για να ερμηνεύσει το θέμα του «Σε αντίθεση με δημοφιλείς παρανοήσεις…. που να σχετίζεται με πόλεμο». Στη συνέχεια αντιπαραβάλλοντας τη βαρύτητα με τον πόλεμο υποστηρίζει ότι ο πόλεμος δεν είναι φυσικό φαινόμενο «Σε αντίθεση με τη βαρύτητα… από υποκείμενους τεχνολογικούς, οικονομικούς και πολιτιστικούς παράγοντες».

**β.** Πρόθεση του αρθρογράφου είναι να παρουσιάσει δύο διαφορετικές σχολές σκέψης και να προβληματίσει σχετικά με τους παράγοντες που προκαλούν τον πόλεμο. Αυτό το επιτυγχάνει με την αντίθεση των απόψεων ανάμεσα σ΄ αυτές τις σχολές. Επίσης η αναλογία και ο παραλληλισμός με το φαινόμενο της βαρύτητας καθιστά την άποψή του τεκμηριωμένη καθολικά αποδεκτή. «. Σε αντίθεση με τη βαρύτητα, ο πόλεμος ….το ίδιο συμβαίνει και με τον πόλεμο».

**γ. -**Mε την παρένθεση επεξηγεί τον όρο «έρις»

- Με την χρήση ασύνδετου σχήματος ο αρθρογράφος προσδίδει πυκνότητα στο λόγο του, προφορικότητα και απλότητα στο ύφος παρουσιάζοντας λιτά τους τομείς της κοινωνίας που πλήττει ο πόλεμος.

-Ειρωνεία και αμφισβήτηση στις προθέσεις και στην πολιτική της Τουρκίας

**ΘΕΜΑ Γ**

Στο ποίημα αποτυπώνεται η ηθική υποχρέωση και δέσμευση του ποιητικού υποκειμένου να προβάλει τον αγώνα για την προστασία της ανθρωπότητας από κάθε απειλή στο όνομα όλων όσοι υπέφεραν και θυσιάστηκαν για την ομορφιά της ζωής και τις ανθρώπινες αξίες. Συγκεκριμένα, το ποιητικό υποκείμενο στην πρώτη στροφή επικαλείται την αιώνια αγάπη με έμφαση στο ερωτικό στοιχείο «Στ' όνομα των ματιών που… φιλώ». Στη δεύτερη και την τρίτη στροφή προβάλλει με μεταφορικό και λυρικό τόνο τις ομορφιές της ζωής, τη θαμμένη αλλά υπαρκτή ελπίδα, το γέλιο που το ακολουθεί ο φόβος. «Στ' όνομα της θαμμένης ελπίδας…

Σε μια όμορφη γη και καρπερή». Στην τέταρτη στροφή με τη χρήση του α΄ πληθυντικού και υπερρεαλιστικών εικόνων προβάλλεται έντονα το αίσθημα του αγώνα και της αντίστασης απέναντι σ΄ αυτούς που αγωνίστηκαν και θυσίασαν τη ζωή τους για την ελευθερία μας. «Πρέπει να στραγγίξουμε…Και που παντού θα θριαμβεύσουν». Το ποιητικό υποκείμενο ουσιαστικά προσπαθεί να ενισχύσει το αγωνιστικό φρόνημα ενάντια σε κάθε μορφής καταπίεσης από όπου και αν αυτή προέρχεται.

Ως νέοι οφείλουμε να αντιδράμε απέναντι σε οποιονδήποτε συμπεριφέρεται βάναυσα ή βίαια είτε σε εμάς είτε στους συνανθρώπους μας. Είναι επιτακτική ανάγκη να καταγγέλλουμε σε θεσμικούς φορείς τέτοια φαινόμενα προκειμένου να αποτρέπουμε τον υποψήφιο βιαστή, εκφοβιστή, δυνάστη και ενγένει οποιαδήποτε πράξη προσβάλλει ανήθικα την αξιοπρέπειά μας.

**ΘΕΜΑ Δ**

(προτεινόμενες απαντήσεις)

Επικοινωνιακό πλαίσιο: (προσφώνηση)

– Σεβαστοί προσκεκλημένοι – φίλοι συμμαθητές

Πρόλογος: (περιγραφή του προβλήματος)

Το τελευταίο χρονικό διάστημα όλοι έχουμε ενημερωθεί από τα μέσα κοινωνικής δικτύωσης για φαινόμενα κακοποίησης, κυρίως γυναικών, στον χώρο εργασίας τους αλλά και σε άλλους χώρους. Το θλιβερό αυτό φαινόμενο που απλώνεται σε οποιαδήποτε μορφής βίας που υφίσταται το άτομο από δήθεν ισχυρούς, προβληματίζει έντονα όλους τους θεσμικούς φορείς αλλά και εμάς τους μαθητές.

(πώς εκδηλώνεται): σεξουαλική κακοποίηση, λεκτική - σωματική βία, απάνθρωπη συμπεριφορά απέναντι στους συμπολίτες μας στο βαθμό που παραβιάζει βάναυσα τα ανθρώπινα δικαιώματα.

Εκπαίδευση:

* Oργάνωση εκδηλώσεων και συζητήσεων με την συμμετοχή ειδικών πάνω στο θέμα προκειμένου να υπάρχει ολοκληρωμένη και έγκυρη ενημέρωση
* Ενημέρωση και ανταλλαγή απόψεων μεταξύ εκπαιδευτικών και μαθητών για θέματα που αφορούν το σεβασμό της διαφορετικότητας και της ελεύθερης έκφρασης ιδεών – στάσεων ζωής.
* Βιωματικές δραστηριότητες εντός και εκτός της σχολικής κοινότητας που να δημιουργούν πνεύμα ανεκτικότητας και αποδοχής της ιδιαιτερότητας των μαθητών (θεατρικές παραστάσεις, επισκέψεις σε δομές προσφύγων και σχολείων ειδικής αγωγής).
* Ενθάρρυνση και υποστήριξη των μαθητών να μιλούν και να καταγγέλλουν οποιοδήποτε περιστατικό καταπίεσης και βίας –ακόμα και διαδικτυακής.
* Οικογένεια, ΜΜΕ, πνευματικοί άνθρωποι, οφείλουν μέσα από συζητήσεις και εκπομπές να καλλιεργούν κλίμα αλληλοσεβασμού και κατανόησης της διαφορετικής άποψης αλλά και σθεναρής αντίστασης απέναντι σε φαινόμενα παρενόχλησης και βίαιης συμπεριφοράς.

Επίλογος

Αγαπητοί ακροατές, στην εποχή της παγκοσμιοποίησης και του κυνικού ανταγωνισμού που βιώνουμε, εμείς οι νέοι οφείλουμε να αντισταθούμε σε φαινόμενα που προσβάλλουν την αξία μας και μας ευτελίζουν ως αυτόνομες προσωπικότητες. Με τη συμμετοχή μας σε ανθρωπιστικά κινήματα, με την ενημέρωση μας πάνω σε θέματα που αφορούν βάρβαρες και απάνθρωπες συμπεριφορές, μπορούμε να οικοδομήσουμε έναν κόσμο ειρηνικό και βιώσιμο για όλους μας.

Σας ευχαριστώ για την προσοχή σας